આ જ બિલ્ડિંગમાંથી રાતના લુંગી અને ગંજીમાં નીચે ઊતરી આવેલા પ્લાસ્ટિકની થેલીના વેપારી અને જોઈ ન શકતા ૬૦ વર્ષના લલિત સંઘવીએ ગુરુવાર રાતની પરિસ્થિતિનો ચિતાર આપતાં કહ્યું હતું કે ‘મારા બાપદાદાના સમયથી અમે આ બિલ્ડિંગમાં રહીએ છીએ. અમે ક્યારેય આવી મુસીબત જોઈ નથી. ગુરુવારે ધડાકા સાથે ફેલાયેલી આગથી અમે હચમચી ગયા હતા. મારા જેવી વ્યક્તિ માટે દોડીને નીચે ઊતરવું મુશ્કેલ હતું. મારો પરિવાર અમારા બિલ્ડિંગની પાછળ રહેલા એક સાંકડા રસ્તાથી બચીને બહાર આવી ગયો હતો. અમને ગઈ કાલે બપોરે સાડાબાર વાગ્યા સુધી અમારા ઘરની હાલત કેવી છે એ જોવા જવાની પણ પરવાનગી નહોતી. ત્યાર પછી અમે બધા અમારા ઘરમાં જઈને કપડાં લઈને નીચે ઊતર્યા હતા. અત્યારે તો અમે અમારા રિલેટિવને ત્યાં આશરો લીધો છે.’